Goanikontes vat CAN se hand - Local News - Erongo
Wednesday, December 02nd, 2020 22:19:55
Goanikontes vat CAN se hand
Die Kankervereniging van Namibië het vanjaar weens Covid-19 minder as 'n derde van sy gewone pasiëntebystand uitbetaal.
Rolf Hansen; CAN se uitvoerende hoof; "Elke sent is verby kosbaar vanjaar."
Rough & Tough Rally deelnemers vang 'n blaaskansie op die roete. Foto Verskaf.
Dit is geen geheim niewins­gewende organisasies, soos die Kankervereniging van Namibië (CAN), kry swaar weens die impak van Covid-19 nie.
Dus het die bestuur van Goani­kontes Oase-ruskamp buite Swakopmund besluit om hul deel te doen om te help.
Volgens een van die eienaars, René Baard, besef hulle CAN se nood.
"Ons reël gereeld insamelings vir die organisasie, maar vanjaar kon ons nog niks reël nie en kon hulle ook nie hul gewone geldinsamelings aanbied nie. Ons wil help waar ons kan."
Op 21 en 22 November bied Goanikontes 'n opwindende naweek met 'n propvol program aan, met alle skenkings wat ten bate van CAN is.
Lize Visser sal Saterdag vir vermaak sorg, terwyl Janelle Botha Sondag die verhoog betree.
'n Skenking wat vroeër vanjaar tydens die Rough & Tough Rally ingesamel is, word Saterdag om 15:00 aan CAN se uitvoerende hoof, Rolf Hansen, oorhandig.
Baard meen skenkings hoef nie op te hou wanneer die geld oorhandig word nie.
"Ons kan nog steeds net neerskryf dat ons 'n kontantskenking van 'n sekere bedrag ontvang het, en die eindbedrag aan CAN oorbetaal," het sy gesê.
Die meerderheid van voertuie en drywers wat aan vanjaar se Rough & Tough Rally deelgeneem het, sal ook die Saterdag teenwoordig wees.
CAN hou dieselfde naweek sy immergewilde "Sprayathon" met koekies en kolwyntjies wat gebak gaan word – 'n geleentheid waarvoor dit noodsaaklik is om vooraf te bespreek.
Daar is ook verskeie geluktrekkings. Onder meer is 'n koek op die spel wat deur 'n personeellid van Goanikontas gebak word, of raai dalk hoeveel boontjies is in 'n blikkie vir die kans om 'n geskenkpakkie te wen.
"Baie mense sê hulle wil net iets gee en dit is ook baie welkom," sê Baard wat beoog om N$350 000 vir CAN in te samel.
"Ons wil só graag in die gemeenskap terugploeg en ons dink kanker het die grootste behoef­te. Ons kan vir baie organisasies geld skenk, maar ons dink kanker het ons almal al op een of ander manier geraak. Hierdie naweek kan mense kom en 'n koppie koffie drink of boontjies raai en teruggee vir iemand anders."
Hansen sê vanjaar is skenkings nog méér nodig as ander jare.
"CAN het met die laaste jaareinde reeds N$1,2 miljoen se verliese aangeteken as gevolg van die lang droogte en die ekonomie wat ingesink het. Daarna het Covid-19 al ons insamelingsaksies gekeer. Boonop kom vra al hoe meer pasiënte vir hulp," verduidelik hy.
Hansen meen die skenkings sal die vereniging tot einde Februarie aan die gang kan hou.
"Ons begroting vir beide die volwassenes en kinders is reeds uitgeput, en ons trek nou van alle ander begrotingspunte geld oor na daardie departement om ons pasiënte te help."
Hy sê daar was vanjaar 'n skamele N$600 000 beskikbaar vir bystand in vergelyking met die ongeveer N$2,1 miljoen wat CAN elke jaar aan pasiënte beskikbaar is.